SPRÁVA KOMISIE EURÓPSKEMU PARLAMENTU A RADE

o uplatňovaní smernice o poštových službách

(smernica 97/67/ES zmenená smernicami 2002/39/ES a 2008/6/ES)

1.V tejto správe o uplatňovaní sa stanovuje, ako sa smernica o poštových službách vykonáva a ako sa rozvíja trh poštových služieb

Európsky parlament a Rada prijali vo februári 2008 smernicu 2008/6/ES (ďalej len „tretia smernica o poštových službách“), ktorá bola posledným legislatívnym krokom v procese postupného otvárania trhu a poskytla právny základ pre dokončenie vnútorného trhu poštových služieb. V smernici sa stanovilo, že v prípade 16 členských štátov musí byť trh plne otvorený do 31. decembra 2010 a v prípade (vtedajších) ostatných 11 členských štátov do 31. decembra 2012. Treťou smernicou o poštových službách sa zároveň posilnili úlohy a právomoci vnútroštátnych regulačných orgánov, zmenil sa spôsob, akým sa mohla poskytovať a financovať univerzálna poštová služba, stanovila sa požiadavka na prístup k určitým prvkom poštovej infraštruktúry a rozšírili sa ustanovenia o ochrane spotrebiteľa, pričom sa zároveň stanovilo, že Komisia má členským štátom pomáhať pri vykonávaní smernice, ako aj pri výpočte všetkých čistých nákladov na univerzálnu službu.

V článku 23 smernice 2008/6/ES sa okrem toho vyžaduje, aby Komisia každé štyri roky podávala Európskemu parlamentu a Rade správu o uplatňovaní smernice vrátane príslušných informácií o vývoji v sektore. Hoci sa v uvedenom ustanovení stanovuje, že správa bude predložená do decembra 2013, jej predloženie sa odložilo, aby sa poskytol čas na preskúmanie prvých účinkov úplného otvorenia trhu vo všetkých členských štátoch.

V tejto správe o uplatňovaní sa uvádza zhrnutie informácií o tom, ako sa smernica o poštových službách (smernica 97/67/ES zmenená smernicami 2002/39 a 2008/6/ES) vykonávala v celej Európskej únii, ako aj o hlavných zmenách, ku ktorým došlo na trhu poštových služieb od decembra 2008. V súlade s článkom 23 smernice 2008/6/ES sa v nej poskytujú informácie týkajúce sa hospodárskych a sociálnych aspektov, zamestnanosti a technologických aspektov, ako aj kvality služieb. K správe o uplatňovaní je pripojený pracovný dokument útvarov Komisie, ktorý obsahuje podrobnejšie informácie a zahŕňa prílohu týkajúcu sa výpočtu čistých nákladov na povinnosť univerzálnej služby.

Pri vypracovávaní správy a pracovného dokumentu útvarov Komisie sa vychádzalo z viacerých zdrojov vrátane štúdií pod názvom Main Developments in the Postal Sector (2008-2010), Pricing behaviour of postal operators,, Main Developments in the Postal Sector (2010-2013), niekoľkých správ Európskej skupiny regulačných orgánov pre poštové služby (ERGP), príspevkov v rámci výboru pre smernicu o poštových službách a fóra pre používateľov poštových služieb, údajov Eurostatu do roku 2012 a vlastnej štatistiky Komisie o poštových službách za obdobie po roku 2012 (keď sa Eurostat rozhodol zastaviť zber štatistických údajov zameraný na sektor poštových služieb), ako aj údajov Svetovej poštovej únie. Vzhľadom na časový odstup medzi zberom štatistických údajov a tvorbou štatistiky pochádzajú v mnohých prípadoch najnovšie štatistiky z roku 2013, ak to však bolo možné, použili sa na poskytnutie prehľadu o najnovšom vývoji novšie informácie.

2.Pre jednotný trh sú stále zásadne dôležité cenovo prijateľné a spoľahlivé poštové služby a služby doručovania balíkov

Poštové služby naďalej zohrávajú dôležitú úlohu v celej Európskej únii, hoci charakter tejto úlohy sa v dôsledku nových technológií, ktoré prispievajú k nahrádzaniu tradičnej pošty elektronickou poštou a k zvyšovaniu množstva nákupov cez internet, mení. Možnosť posielať listy a balíky, ktoré sa za konečné ceny v stanovenej lehote doručia do všetkých častí Európskej únie, je aj naďalej jedným zo základných faktorov, ktoré prispievajú k sociálnej, hospodárskej a územnej súdržnosti a k rozvoju jednotného trhu. Obrovský potenciál elektronického obchodu znamená, že cenovo dostupné a spoľahlivé služby doručovania balíkov sú z hľadiska realizácie potenciálu jednotného digitálneho trhu dôležitejšie ako kedykoľvek predtým.

3.Nezávislý regulačný dohľad sa zlepšil, no na to, aby bolo možné udržať krok so zmenami na trhu doručovania balíkov, je potrebné dohľad na tomto trhu ďalej posilniť

Kľúčovú úlohu pri podpore uplatňovania a zabezpečení dodržiavania smernice o poštových službách v členských štátoch, ako ak pri dohľade nad nimi, naďalej zohrávajú vnútroštátne regulačné orgány. Tieto orgány sú čoraz častejšie spojené s regulačnými orgánmi pre iné komunikačné služby (napr. služby elektronickej komunikácie, vysielanie). Európska skupina regulačných orgánov pre poštové služby (ERGP), ktorá bola zriadená v roku 2010, zlepšila konzultácie, koordináciu a spoluprácu medzi vnútroštátnymi regulačnými orgánmi na európskej úrovni.

V minulosti sa vnútroštátne regulačné orgány obvykle zameriavali hlavne na listy. Vzhľadom na pokles množstva listových zásielok a rastúci počet balíkov, ku ktorému prispieva elektronický obchod, je v záujme získania úplného a presného prehľadu o celkovom trhu poštových služieb a trhu doručovania balíkov, ako aj v záujme rozvinutia plného potenciálu jednotného digitálneho trhu, potrebný väčší regulačný dohľad nad trhom doručovania balíkov a tiež viac komplexných údajov o tomto trhu.

4.V prípade listových zásielok sa poskytuje cenovo dostupná a spoľahlivá univerzálna služba